รู้จัก Dr. Martens แบรนด์รองเท้าแสนล้าน ที่เกิดจากคุณหมอเยอรมัน
หลายคนอาจคุ้นๆ กับชื่อแบรนด์รองเท้า “Dr. Martens” ที่สามารถพบเห็นได้ตามห้างสรรพสินค้าชื่อดังในไทย และเป็นแบรนด์ที่โดดเด่นในเรื่องการทำรองเท้าหนังสีเข้ม
10 ก.พ. 2564

รู้จัก Dr. Martens แบรนด์รองเท้าแสนล้าน ที่เกิดจากคุณหมอเยอรมัน /โดย ลงทุนแมน
หลายคนอาจคุ้นๆ กับชื่อแบรนด์รองเท้า “Dr. Martens”
ที่สามารถพบเห็นได้ตามห้างสรรพสินค้าชื่อดังในไทย
และเป็นแบรนด์ที่โดดเด่นในเรื่องการทำรองเท้าหนังสีเข้ม
รองเท้าแบรนด์นี้ เป็นแบรนด์อังกฤษ 
แต่คนที่เริ่มทำรองเท้าแบรนด์นี้ เป็นคุณหมอชาวเยอรมัน
และ Dr. Martens เป็นแบรนด์รองเท้าอายุ 74 ปี ที่เพิ่งเข้าระดมทุนใน London Stock Exchange 
โดยมีมูลค่าบริษัท ณ ราคา IPO ประมาณ 152,000 ล้านบาท
เรื่องราวของรองเท้าหนังแบรนด์นี้ที่มีมูลค่าเป็นแสนล้าน เป็นอย่างไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
แบรนด์รองเท้าหนัง Dr. Martens ถูกก่อตั้งโดย Klaus Märtens 
ซึ่งเป็นคุณหมอผู้ที่ทำหน้าที่รักษาคนไข้ในกองทัพเยอรมัน ในช่วงสงครามโลกครั้งที่ 2
จุดเริ่มต้นก็คือ ระหว่างที่เขาไปพักผ่อนเล่นสกีที่เทือกเขาแอลป์ ตัวเขาก็ได้รับบาดเจ็บที่ส้นเท้า
หลังจากได้รับบาดเจ็บเขาพบว่า รองเท้าบูตของกองทัพที่เขาต้องสวมใส่นั้น ทำให้เขารู้สึกเจ็บ และไม่สบายข้อเท้าอย่างมาก
คุณหมอ Klaus Märtens จึงออกแบบพื้นรองเท้าที่สามารถรับช่วงสรีระของเท้า 
ให้เสมือนมีเบาะที่อัดอากาศ หรือที่เรียกว่า Air Cushioned อยู่ด้านล่างฝ่าเท้า 
โดยการใช้แผ่นยางเก่าๆ มาประกบชิดกันระหว่างชั้นให้มีช่องดักอากาศอยู่ภายใน
พื้นรองเท้าแบบนี้ ทำให้รองเท้าของ คุณหมอ Klaus ทั้งสวมใส่สบายและยังสามารถใช้ในการปฐมพยาบาลขั้นต้นสำหรับผู้ได้รับบาดเจ็บที่เท้าอีกด้วย
ในเวลาต่อมา คุณหมอ Klaus ได้พบกับเพื่อนสมัยเรียนที่มหาวิทยาลัย ที่ชื่อ เฮอร์เบิร์ต ฟังค์ ซึ่งเป็นวิศวกรเครื่องกล
คุณหมอ Klaus ได้เอารองเท้าที่ออกแบบมาให้ คุณ เฮอร์เบิร์ต ฟังค์ ดู 
ปรากฏว่าคุณเฮอร์เบิร์ต ฟังค์ สนใจรองเท้าที่คุณหมอออกแบบเป็นอย่างมาก
และทั้งคู่ก็ตัดสินใจร่วมทุนกันผลิตรองเท้าหนังในรูปแบบดังกล่าว
โดยเริ่มจากการใช้วัสดุที่ไม่ใช้แล้วในกองทัพเยอรมัน
ในปี 1947 รองเท้าของทั้งคู่เริ่มออกวางจำหน่ายอย่างเป็นทางการ 
และภายในระยะเวลา 10 ปี รองเท้าของพวกเขาได้รับความนิยมอย่างมาก
ต่อมาทั้งคู่เริ่มต้องการขยายธุรกิจไปต่างประเทศ 
จึงตัดสินใจมองหาบริษัทผู้ผลิต และจัดจำหน่ายรองเท้าของพวกเขา
โดยใช้ชื่อแบรนด์ว่า “Dr. Martens” ตามชื่อของคุณหมอ Klaus Märtens
พวกเขาทำการลงโฆษณาเพื่อโปรโมตรองเท้า Dr. Martens ของพวกเขา กับนิตยสารต่างประเทศหลายแห่ง เพื่อหวังว่าจะมีบริษัทผู้ผลิตรองเท้ามาสนใจร่วมงานกับแบรนด์ของพวกเขา
จนกระทั่งวันหนึ่ง บริษัทรองเท้าสัญชาติอังกฤษที่ชื่อว่า The Griggs Company 
ได้อ่านนิตยสารโฆษณารองเท้า จนพบกับรองเท้า Dr. Martens ก็รู้สึกสนใจ 
จึงตอบรับเพื่อซื้อลิขสิทธิ์ผลิตรองเท้าให้กับ Dr. Martens
ปี 1960 รองเท้าบูตคู่แรกที่ทาง The Griggs Company ผลิตนั้น 
เป็นรองเท้าบูต Dr. Martens รุ่น 1460 
และนั่นนับเป็นจุดเริ่มต้นของแบรนด์รองเท้า ที่โด่งดังที่สุดแบรนด์หนึ่งในอังกฤษในเวลาต่อมา
ความโด่งดังของรองเท้า Dr. Martens ยังคงดำเนินต่อไป 
โดยเฉพาะในช่วงปี 1980 ที่ดารา และนักร้องอังกฤษ ต่างพากันนำมาใส่ จนทำให้ Dr. Martens เป็นที่นิยมมากขึ้นเรื่อยๆ อย่างต่อเนื่อง
จากจุดเริ่มต้นเล็กๆ ของรองเท้า Dr. Martens 
ที่เกิดจากคุณหมอในค่ายทหารของกองทัพเยอรมัน 
มาวันนี้รองเท้าของ Dr. Martens ได้ถูกขายไปกว่า 60 ประเทศทั่วโลก 
โดยในปี 2020 รองเท้าของ Dr. Martens สามารถขายไปได้แล้วกว่า 11 ล้านคู่
ขณะที่ในปัจจุบัน Dr. Martens อยู่ภายใต้การบริหารงานของบริษัทชื่อว่า Permira ซึ่งเป็นบริษัทด้านการลงทุนระดับโลกสัญชาติอังกฤษ ที่เข้าซื้อกิจการ Griggs Group เจ้าของแบรนด์ Dr. Martens ตั้งแต่ปี 2013
 
ปัจจุบัน รายได้ของ Dr. Martens มาจาก
- สหรัฐอเมริกา 38%
- ยุโรป ตะวันออกกลาง และแอฟริกา 43%
- เอเชียแปซิฟิก 19%
ขณะที่รายได้ของ Dr. Martens ก็สามารถเติบโตได้เกือบเท่าตัว ในเวลา 2 ปี
ปี 2018 รายได้ 14,300 ล้านบาท
ปี 2019 รายได้ 18,600 ล้านบาท
ปี 2020 รายได้ 28,000 ล้านบาท
และในช่วงปลายเดือนมกราคมที่ผ่านมา
Dr. Martens ก็ได้จดทะเบียนในตลาดหุ้นลอนดอน
ด้วยมูลค่าบริษัท ณ ราคา IPO ประมาณ 152,000 ล้านบาท
อย่างไรก็ตาม ด้วยสินค้าของ Dr. Martens เป็นรองเท้าหนังที่มีภาพลักษณ์เป็นสินค้าแฟชั่น
ซึ่งเราก็คงรู้กันดีว่า สินค้าประเภทแฟชั่นแบบนี้ต้องปรับตัว และเปลี่ยนแปลงให้เข้ากับความต้องการของคนที่เปลี่ยนแปลงไปตามแต่ละยุคสมัย
ซึ่งนั่นก็คงเป็นความท้าทายของ Dr. Martens
ว่าจะสามารถสร้างการเติบโตได้ดีเหมือนในช่วงที่ผ่านมาหรือไม่..
ปิดท้ายด้วยข้อมูลที่น่าสนใจ
รองเท้าบูต Dr. Martens รุ่น 1460 ซึ่งเป็นรองเท้าบูตสีดำ ที่เดินขอบรองเท้าด้วยด้ายสีเหลืองกับพื้นอันเป็นเอกลักษณ์ นับเป็นรุ่นในตำนานที่ได้รับความนิยมมากที่สุดของ Dr. Martens และถูกขายไปแล้วไม่ต่ำกว่า 100 ล้านคู่นับตั้งแต่วันที่ผลิตครั้งแรก
โดยสาเหตุที่ตั้งชื่อรุ่นแบบนี้ ก็เนื่องจากรองเท้ารุ่นนี้ถูกผลิตขึ้นในวันที่ 1 เดือนเมษายน ปี 1960 (วันที่ 1 เดือน 4 ปี 60) จึงเป็นที่มาของรองเท้าบูต Dr. Martens รุ่น 1460 นั่นเอง..
----------------------
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-
-